b'\n_START_ARTICLE_\nGospodarstvo Etiopije\n_START_SECTION_\nKmetijstvo\n_START_PARAGRAPH_\nKar 89\xc2\xa0% delovne sile se pre\xc5\xbeivlja s samooskrbnim kmetijstvom. Po letu 1991 so ob pomo\xc4\x8di mednarodne skupnosti razmeroma uspe\xc5\xa1no izpeljali prehod v tr\xc5\xbeno gospodarstvo z liberalizacijo cen, zmanj\xc5\xa1anjem dr\xc5\xbeavnega nadzora nad gospodarstvom in privatizacijo ve\xc4\x8djih podjetij, vendar to ni prineslo korenitih sprememb v kmetijstvu. Poleg te\xc5\xbeavnih razmer za kmetovanje (nezanesljive padavine, erozija tal, zastarele metode pridelovanja) ga pesti \xc5\xa1e pomanjkanje prometnic, tako da ne morejo zagotoviti niti dovolj hrane za doma\xc4\x8de potrebe._NEWLINE_Etiopija ima 12,5 milijonov hektarjev njiv in trajnih nasadov (11\xc2\xa0% povr\xc5\xa1ine) ter 22,7 milijonov hektarjev travnikov in pa\xc5\xa1nikov (20\xc2\xa0% povr\xc5\xa1ine). Na vi\xc5\xa1avju prevladujejo majhne samooskrbne kmetije (polovica ima manj kot 1 hektar obdelovalne zemlje), ki za lastno prehrano pridelujejo tef, koruzo, sirek, je\xc4\x8dmen, proso, krompir in ara\xc5\xa1ide ter gojijo nekaj \xc5\xbeivine (govedo, koze, konji), za prodajo pa kavo (246.000 ton, 6. na svetu; 64\xc2\xa0% vrednosti izvoza), bomba\xc5\xbe in oljnice. V savanskem pasu na jugu je poglavitna dejavnost \xc5\xbeivinoreja, predvsem govedoreja (29,9 milijonov glav goveda, 7. na svetu) in ov\xc4\x8dereja (21,7 milijonov glav), v pu\xc5\xa1\xc4\x8davskem svetu na severovzhodu pa redijo predvsem koze in kamele.\n_START_SECTION_\nGozdarstvo\n_START_PARAGRAPH_\nEtiopija ima 15 milijonov hektarov gozdov (13,3\xc2\xa0% povr\xc5\xa1ine), vendar ve\xc4\x8dinoma v te\xc5\xbeko dostopnih gorskih dolinah in na jugozahodu, povsod drugod pa je gozd izkr\xc4\x8den in degradiran, saj je za ve\xc4\x8dino prebivalstva edini vir kurjave.\n_START_SECTION_\nRudarstvo in energetika\n_START_PARAGRAPH_\nZaenkrat niso na\xc5\xa1li pomembnej\xc5\xa1ega rudnega bogastva. Pridobivajo samo kuhinjsko sol iz slanih jezer v Danakilski kotlini ter nekaj zlata (pokrajina Sidamo na jugu) in platine na zahodu (Yubdo)._NEWLINE_Instalirana mo\xc4\x8d elektrarn je 464\xc2\xa0MW; 88\xc2\xa0% energije pridobijo v hidroelektrarnah (predvsem na reki Awash), 6\xc2\xa0% v termoelektrarnah in 5\xc2\xa0% iz geotermalne energije v Etiopskem tektonskem jarku.\n_START_SECTION_\nIndustrija\n_START_PARAGRAPH_\nIndustrija je skromno razvita, namenjena samo doma\xc4\x8demu trgu, zaposljuje manj kot 2\xc2\xa0% delovne sile in prispeva okoli 8\xc2\xa0% BDP; ve\xc4\x8dina je v Adis Abebi in Dire Dawi. Poglavitne panoge so tekstilna, \xc5\xbeivilska (sladkor, rastlinska olja, brezalkoholne pija\xc4\x8de), usnjarska, obutvena in toba\xc4\x8dna industrija ter industrija gradbenega materiala.'